Document ID: /roh_data/filtered/fineweb-2-filterrobots_roh.jsonl.gz/18303

Tar-las-guardias-da-cunfin
- Mardi, 21.6.2011, 9:17
Avant circa dus onns èsi vegnì discutà bler dals cunfins e las controllas che vegnan fatgas als cunfins; evocà las discussiuns ha la votaziun davart la circulaziun libra da persunas en l'UE. En quest connex gioga la guardia da cunfin ina rolla impurtanta. En las medias audan ins dentant pauc dals daziers. En ina seria avain nus dà ina survista da la lavur da las guardias da cunfin e lur incumbensas. Redacziun: Roman Liesch
La guardia da cunfin svizra
Guardia da cunfin, Schengen, uniun da duana europeica; quai èn be intgins chavazzins ch'ins auda magari en connex cun ils cunfins. Ma tge sa zuppa tut davos quests chavazzins? Nus dain ina survista tge che quels terms muntan.
La lavur al cunfin
Mintgin ch'è gia ina giada ì sur in cunfin svizzer enconuscha la procedura: u ch'ins astga passar tras il dazier senza vegnir controllà u ch'il dazier ferma ins e dumonda sch'ins ha cun sai raubas. Ed alura datti ina controlla pli detagliada. Nus avain guardà sur la spatla ad ina guardia da cunfin tge che vegn tut controllà tar uschia ina controlla.
Collavuraziun cun polizias d'auters pajais
A Schaanwald (FL) hai in biro da colliaziun nua che la guardia da cunfin svizra po contactar las polizias d'auters pajais. Quai duess gidar da meglierar la collavuraziun tranter las polizias europeicas. Nus avain visità il biro da colliaziun per guardar co che la collavuraziun tranter las polizias europeicas funcziunescha.
La lavur d'in post mobil da la guardia da cunfin
La guardia da cunfin n'ha betg be posts sin ils cunfins. Er en l'intern dal pajais han ils daziers posts nua ch'els lavuran. In exempel per uschia in post da guardia e quel a Samedan. Da là or van ils daziers a far controllas als cunfins e surveglian er l'eroport da Samedan. Nus avain visità ina persuna che lavura tar in post mobil da la guardia da cunfin.
Il cunfin extern da Schengen CH-FL
Il cunfin tranter la Svizra ed il Principadi da Liechtenstein è in cunfin spezial. Perquai che Liechtenstein n'è betg commember dal territori da Schengen, è quest cunfin in cunfin extern da Schengen. Là èsi da prender mesiras spezialas per segirar l'intern dal territori da Schengen. In dazier raquinta da quellas mesiras spezialas.
(gh/fa)